Președintele Klaus Iohannis a susținut o declarație de presă de la Bruxelles, unde participă la reuniunea Consiliului European de la Bruxelles. Acesta a vorbit și despre numirea comisarului european, după ce Comisia Juridică a Parlamentului European (JURI) a respins definitiv candidatura Rovanei Plumb pentru această funcție.



„Doamna Von der Leyen până acum a făcut față la toate provocările și nu vă de ce nu ar continua la fel. Nu pot să împiedic fizic guvernul Dăncilă să scrie o scrisoare, dar pot să intervin la modul să nu fie acceptată o propunere făcută de un guvern care și-a pierdut legitimitatea. Eu sper să nu ajungem în situația care este total de nedorit să nu se poată progresa pe formarea Comisiei din cauza României. Eu sper să avem suficientă luciditate în Parlament ca să mergem într-un ritm suficient de bun cu aceste proceduri de formare a noului guvern”, a spus președintele Iohannis.

De asemenea, acesta a subliniat că nominalizarea ar trebui să fie făcută de noul guvern: „Eu sper să înțeleagă toate părțile implicate, în speță Parlamentul României, că nu putem să ne jucăm cu regulile democrației. Cum ar fi să existe un prim-ministru desemnat și să nu se discute în Parlament noul guvern? E un scenariu greu de imaginat, care sper să nu devină realitate”.